Լույս (հանդես, Բոստոն)

«Լույս», գիտական, բարոյագիտական, իմաստասիրական կիսամսյա, ապա՝ միամսյա (1904 թ.-ից) հանդես, 1907 թ.-ից՝ գիտական, գրական և բարոյական ամսաթերթ։ Հրատարակվել է 1901-1908 թթ.-ին, Քեմբրիջում և Բոստոնում, 1925 թ.-ից վերահրատարակվել Բերկլիում իբրև ազգային, գրական, գիտական ամսաթերթ, իսկ 30-ական թթ. լույս է տեսել իբրև կիսամսյա հանդես՝ հայերեն և անգլերեն բաժիններով։ Բոլոր տարիներին խմբագիր էր Մ. Մինասյանը։ Նպատակն էր «ընթերցողական զգացումներ ազնվացնել և խորհուրդներ լայնացնել»։ Ծանոթացրել է ժամանակի գիտական նորույթներին, թարգմանաբար օտար գրականությունը ներկայացրել հայ ընթերցողին (Գյոթեի, Հայնեի, Լամարթինի, Հյուգոյի, Էմրսոնի, Թենիսոնի և ուրիշների գործերը)։ «Լույսը» երկրորդ շրջանում սատարել է Խորհրդային Հայաստանի օգնության գործընթացին։ 

Տպագրել է «Օտար հեղինակավոր վկայություններ Հայաստանի և Փոքր Ասիո թուրքերի մասին», «Հայաստան բնակավայր աշխարհի քաղաքակրթությանց», «Բնիկ նախնիք հայոց» և այլ արժեքավոր հոդվածաշարերը։ Հանդեսին աշխատակցել են Մ. Գաբրիեսանը, Մ. Դասապյանը, Մ. Ցարտըմյանը, Ն. Պուճիգանյանը, Մ. Երեմյանը, Գ. Սարաֆյանը և ուրիշներ։

ԱՄՆ-ի հայկական հանդեսներ
Հայկական գիտական պարբերականներ
Հայկական գրական պարբերականներ
Հայկական հայագիտական պարբերականներ
Պարբերականներ այբբենական կարգով